**Төлеуова Гүлсана Күмісбекқызы**

**Қызылорда облысының денсаулық сақтау басқармасының**

**«Қызылорда медициналық жоғарғы колледжі» ШЖҚ КМК, оқытушы**

**ҚҰҚЫҒЫҢДЫ БІЛУ-ӨМІРІҢЕ ЖАУАПКЕРШІЛІКПЕН ҚАРАУ.**

**«Заң адамды бағындырады**

**Заңды ақыл бағындырады»**

**Т.Фуллер**

**Әрбір адамның өз құқығын бес саусағындай жақсы білуі, қоғамда болып жатқан әрекеттердің заңға қарама-қайшылығын немесе сәйкестігін сараптай алуы оның құқықтық сауаттылығымен тікелей байланысты. Халықаралық және отандық сарапшылар құқықтық мәдениет деңгейін көтеру жолдарын қарастыруда. «Құқықты дамыту орталығы» қоғамдық қоры еліміз ЕҚЫҰ-ға төрағалық еткен жылы құқықтық мәдениетті көтеру бағытында белсенді шаралар ұйымдастырылып, 15-тен астам жаңа заңнамалар қабылданғанын айтады. Алайда, халықтың құқықтық сауаттылығы жоғары деңгейде болмағандықтан, елімізде адам құқығын аяқасты ету оқиғалары жиі тіркеледі.**

Халықаралық құқық қорғау орталығы адам құқығы бұзылу оқиғаларының азаймай отырғанына алаңдаулы. Адам құқығының сақталуына мүдделі мемлекеттер саны жетерлік. Алайда, бірде-бір мемлекетте түгелімен адам құқығы сақталған жағдай тіркелмеген. Мұның себебі, адамдардың өз құқығын жете біл­меуі, білуге қызығушылық танытпауы.

Адам құқығына үлкен үлестерін қосқан Ш.Монтескье, И.Кант, Т.Джефферсон сияқты ойшылдар адам құқықтарының негізгі ережелерін алғаш рет анықтап, белгілеген. Өзіміздің ойшылдарымыз Төле би, Әйтеке би, Қазыбек би және Абай Құнанбаевта адам құқықтарымен бостандықтарын қорғаған. Адам дүниеге келгеннен кейін, оның өмірін, денсаулығын, тыныштығын, біздің мемлекетіміздің Ата Заңы – Конституция қорғайды. ҚР Конституциясы 1-бөлімінің 1-бабында «Қазақстан Республикасы өзін демократиялық, зайырлы, құқықтық және әлеуметтік мемлекет ретінде ор­нық­тырады, оның ең қымбат қазынасы – адам және адамның өмірі, құқықтары мен бостандықтары» делінген. Бірақ, күнделікті көз көріп, құлақ естіп жүрген жағдайлар адам құқығын бұзу мен оның өміріне қол сұғу әрекеттеріне тыйым салуды күшейту керектігін көрсетеді. Адам құқықтары жөніндегі деклара­ция­ның 4-бабы бойынша «ешкім де құлдықта немесе кіріптарлықта ұсталуға тиіс емес. Құлдық пен құл саудасына, қандай түрде болса да тыйым салынады». Алайда, адам құқығы бұзылуының нақты көрінісі – жас қыздарды мәжбүрлеп жеңіл жүріске салу, оларды еркінен тыс теріс жолға түсіріп, құл есебінде ұстау фактілеріне толығымен тосқауыл қою мүмкін болмауда. Адам саудасы да оның өміріне еркінен тыс араласу болып келеді. Міне, осындай өрескел құқық бұзушылықтар қоғамда адам құқығына қатысты сал­мақты ойдың әлі қалыптаспай жатқанын көрсетеді. Құқықтық білімнің керек емес жері жоқ. Қайда барсаң да алдыңнан құқық саласына қатысты мәселе көлденең шыға­ды. Халықты құжаттандыруда да, жыл­жымайтын мүлікті мемлекеттік тір­кеу немесе зияткерлік меншік құқы­ғын қорғауда да осы заңдар аясында жұмыстар атқарылады.

Ата Заңымыздан басқа тікелей балалардың құқығын қорғайтын Заң 1989 жылдың 20 қарашасында Бала құқықтары туралы Конвенция БҰҰ-да қабылданып, 1995 жылдың желтоқсан айында Нұрсұлтан Әбішұлы Назарбаев «Бала құқығы туралы Конвенцияға» қол қойды. БҰҰ-ның Бала құқықтары туралы Конвенциясы – әрқайсысы белгілі бір құқықты сипаттайтын 54 баптан тұратын бала құқықтары туралы құжат. Конвенция бала ретінде 18 жасқа толмаған тұлғаны санайды. Конвенцияға кіретін құқықтардың бәрі барлық балаға бірдей тарайды. Конвенцияға қол қойғаннан кейін балаларды кемсітуден қорғауға және олардың құқықтарын жүзеге асыруға жәрдемдесу үшін белсенді шаралар қолдану міндетін мемлекет өзіне алады. Мемлекет әрбір баланың аман – сау өсіп, жан – жақты дамуын қамтамасыз етеді. Бала өмірге келе салысымен тіркеуге алынады және өзіне есім мен азаматтық алуға құқылы.

Конвенцияға қатысушы мемлекеттер «ересектерді де, балаларды да Конвенцияның ұстанымдары мен ережелері туралы кең ақпарат беруге» міндетті. Конвенцияның ережелерін бақылаудың халықаралық механизмі бар, ол Бала құқықтары жөніндегі Комитет.

Қазіргі уақытта елдердің көпшілігі Бала құқықтары туралы Конвенцияны бекітті. Конвенцияның 44 бабына сәйкес, оған қол қойған елдер заңдары мен мемлекеттік саясаттарын Конвенцияға сәйкес келтіруге бағытталған шараларды қолдану туралы БҰҰ-на есеп беру тиіс.

«Қазақстан жолы-2050: Бір мақсат, бір мүдде, бір болашақ» атты Жолдауда «әлемнің дамыған 30 елінің қатарына ұмтылыс кезінде өзара байланысты үш міндетке ерекше назар аударылған: ұлттық құқықтық бәсекеге қабілеттілігін, заңның үстемдігін және жоғары құқықтық мәдениетті қамтамасыз ету. Аталған мәнмәтінде халықтың құқықтық мәдениеті проблемаларын бағалау және шешудің жаңа тәсілдерінің маңызды мәні бар.

Елімізде адам құқықтары мен бостандықтары саласындағы мәсе­ле­лерді шешуге арналған жобалар, ұлттық іс-шаралар ке­ңі­нен насихатталып жатыр. Бірақ, бұл теңізге құйған тамшыдай жағдай. Мәселені шешудің төркіні әрбір адам­ның құқықтық білімін арттыруға келіп тіреледі. 1948 жылдың 10 желтоқ­са­нында БҰҰ Бас Ассамблеясы Адам құ­қықтары жөніндегі декларацияны қа­былдады. Барлық мемлекеттерде 10 жел­тоқсан Адам құқығын қорғау күні болып белгіленді. Дегенмен, бізде бұл күннің маңыздылығы аса жоғары емес. Заман ағымына сай заңдар жүйесіне де өзгерістер енгізіліп тұрады. Адам­дар да осы ағымнан қалмай, қатар жү­руге үйренуі тиіс. Себебі, біздің өз құқы­ғы­мыз бен заңды жетік білуімізден жа­уап­кер­ші­лі­гі­міз туындайды. Әри­не, бар­лық адам­ның заң баптарын жаңылмай айта алуы шарт емес. Десек те, адамның өмірі мен қыз­­метіне қатысты құқықтық-заңдық сауат­тылы­ғы­ның тым төмен болуы оны талай бас ауыртар мәселемен бетпе-бет жүздес­тіруі мүмкін.

 Құқықтық сауаттылықтың төмендігі жер дауы мен жұмыстан заңсыз босатылу сынды жағдайларда айқын көрініс береді. Әлеуметтік жағдайы төмен жандар жалдамалы жұмыс із­деп жүріп, белгісіз мердігерлердің аран­датушылығына тап болады. Сондай-ақ, жұмыс берушілер арасында адамдар құқығын бұзу, яғни, жынысына, жасына қарай шектеулердің жиі кездесетіні өтірік емес. Тіптен, еліміздегі кейбір шетел компаниялары жұ­мыс­шылардың айлығын зейнетақы қорына көрсетілген мөлшерде емес, өз білгендерімен беріп келгендігі анық­талған болатын және жұмыс­шылардың арасында еңбек кітапшасы толық толтырылмағандар да жоқ емес.

Сонымен қатар, әсіресе, саудаласу кезінде тұтынушылар құқықтық сауаттылығының кем болуынан бар­мақ­тарын тістеп жатады. Саудаласу үшін де құқықтық сауаттылықтың маңызы жоғары. Тұтынушылар құқы­ғын қорғау бірлестіктерінің жүргізген сауалнамасы бойынша халықтың 73 пайызының отандық сауда-саттық саласы қызметіне көңілдері толмайды екен. Банктен несие алу кезінде де осы сауатсыздық аяқтан шалады. Халықтың құқықтық сауаттылығының төмендігін пайдаланып, тұтынушыларға жалған жарнамалық ақпарат беретін банктер де бар. Кейбіреулері несие беруде жалған шарт жасасып жатады. Шартта басқа пайыздық үстемені көрсетіп, тұтынушы несиесін төлеу кезінде мүлдем басқа, одан жоғары пайыздық төлемді беруге мәжбүр болады. Ха­лықтың құқықтану саласындағы сауатын көтеру олардың жайлы өмір сүруінің кепілі бола алады.

Қорыта келе, әрбір азаматтың құқығын өз деңгейінде жетік білуі уақыт талап етіп отыр. Бүгінгідей ақпарат тасқыны жаулап алған кезеңде белгілі бір заң­сыздықтың құрбаны болмау үшін де осы сауаттылық ауадай қажет. Біздің барлық жүріс-тұрыс, әре­кеттеріміз заң жүзінде жасалатын келісімшарттың бір тармағы болып табылады. Адам құқығы мен жауапкершілігі қатар жүреді. Демек, өз құқығыңды білу – өміріңе жауапкершілікпен қараудың негізгі жолы.

Әдебиеттер:

1. Қазақстан Республикасының Конституциясы, 30.08.1995 жыл

2. Бала құқықтары туралы Конвенция.

2. Жасы кәмелетке толмаған жасөспірімдердің құқықтары.Алматы, 2007.

3. Балықбаев Т.О., Демеуова М.Е., Молдыбаева Ш.Б., т.б. Бала құқықтары және Қазақстан Республикасының заңдары» Алматы, 2008.

4.“Қазақстан Республикасы Азаматтық құқығы” Төлеуғалиев Ғ.И., Алматы 2001 жыл

5. adilet.zan.